Nzimande: ‘Apartheidstryd nie verskoning om te plunder’Eric “Stalin” Mtshali. Foto: ANA Blade Nzimande, minister van vervoer en algemene sekretaris van die Suid-Afrikaanse Kommunistiese Party (SAKP), het Sondag aan roubeklaers by die begrafnis van struggle-veteraan Eric “Stalin” Mtshali gesê diegene wat baklei het om ŉ einde aan apartheid te bring, moet dié nalatenskap nie nou as ŉ verskoning gebruik om te plunder nie. “Terwyl ons vandag vir comrade Mtshali groet, moet ons onsself daaraan herinner dat die feit dat julle in die struggle teen apartheid was, julle nie vandag toelaat om jul posisie in die beweging of die regering te gebruik om te plunder en julself te verryk nie,” het Nzimande by die Sugar Ray Xulu-stadion in Clermont, naby Pinetown in KwaZulu-Natal, gesê. Ander sprekers het ingesluit oudpres. Jacob Zuma en minister in die presidensie, Nkosazana Dlamini-Zuma. Onder die begrafnisgangers was Malusi Gigaba, minister van binnelandse sake, Bheki Cele, minister van polisie, Zweli Mkhize, minister van samewerkende regering en tradisionele sake, Willies Mchunu, premier van KwaZulu-Natal en Sihle Zikalala, ANC-voorsitter in KwaZulu-Natal. Mtshali (84) was ŉ stigterslid van die vakverbond South African Congress of Trade Unions (Sactu) en was deel van die leierskap van Umkhonto weSizwe in die destydse Natal. Hy het groot aansien in die ANC en SAKP geniet. Nzimande het gesê Mtshali se waardes het die struggle teen apartheid gelei en word steeds gevolg sedert apartheid geëindig het. “Daardie waardes is vandag selfs nog meer nodig; die waardes van onbaatsugtige diens aan ons mense.” Hy het Mtshali as ŉ gedissiplineerde man beskryf wat geglo het in demokratiese sentralisme. “Ons moet onsself daaraan herinner dat dít ons lewens aan die gang hou. Besluite deur hoër strukture is bindend vir laer strukture, maar die hoër strukture moet met die laer strukture konsulteer voordat besluite geneem word,” het Nzimande gesê. Hy het gesê Mtshali is dood tydens ŉ “komplekse tyd van ons rewolusie” en ŉ tyd waarin die regering deur “voortdurende ekonomiese stagnasie en groot uitdagings” in die gesig gestaar word. Mtshali is op 12 Oktober in die Inkosi Albert Luthuli-hospitaal dood ná ŉ lang siekbed.